થોડા સમય પહેલા કોમ્પ્યુટરમાં સોફટવેર નાખવા માટે મારે પપ્પાના એક ડૉકટર મિત્રને ત્યાં જવાનું થયું. હું એમને ‘ડૉકટર અંકલ’ કહીને સંબોધતો. આમ પણ રજાના દિવસે કે કોઈકવાર તેમના ઘર બાજુથી નીકળવાનું થાય તો મુલાકાત થતી રહેતી. કોઈકવાર એ પણ અમારી ઘરે આવતા. વળી, નવરાશના સમયમાં હું એમને કોમ્પ્યુટરના બેઝિક ઉપયોગ વિશે માહિતી આપતો રહેતો અને એ પણ 50-55ની ઉંમરે પહોંચ્યા હોવા છતાં નવયુવાનની જેમ તરવરાટથી શીખતા રહેતા. પરંતુ એ દિવસે તેમના નસિંગ હોમના કોમ્પ્યુટરમાં કોઈ તકલીફ ઊભી થઈ હતી તેથી મારે તેમના કલીનીક પર જવું પડે એમ હતું.